Pušenje - uzrok oko 50 posto slučajeva raka mokraćnog mjehura, i kod muškaraca i kod žena
Trenutni pušači imaju četiri puta veći rizik od oboljievanja od raka mokraćnog mjehura od onih koji nisu nikad pušili
Ranije studije bile su provedene u populacijama gdje su žene pušile manje nego muškarci. U tim je studijama pušenje objasnilo oko 50 posto slučajeva tog raka kod muškaraca, ali samo oko 20 do 30 posto kod žena Stručnjaci već dugo znaju da pušenje izaziva čitav niz zloćudnih tumora. Jedna nova analiza ukazuje na pušenje kao uzrok oko polovine svih slučajeva raka mokraćnog mjehura i kod muškaraca i kod žena - što je više nego što se ranije smatralo. Više od 350 tisuća ljudi u svijetu svake godine se suoči s dijagnozom raka mokraćnoh mjehura. Studija iz 2009., provedena na pušačima u američkoj saveznoj državi New Hampshire, privukla je pažnju Neala Freedmana, znanstvenika pri američkom Nacionalnom institutu za rak. On i njegovi kolege uočili su neuobičajeno velik broj slučajeva raka mokraćnog mjehura, pripisanog pušenju. Proučili su pomnije tu vezu analizirajući podatke od 500 tisuća ljudi koji su sudjelovali u studiji Nacionalnog instituta za zdravlje o prehrani. Sudionici te dugoročne studije - koja je počela 1995. i još traje - na početku studije su bili u dobi od 50 do 71 godine. Kad je Freedman pregledao podatke prikupljene o tim sudionicima 2006. godine, otkrio je da je 4500 muškaraca io žena u međuvremenu oboljelo od raka mokraćnog mjehura. "U našoj studiji, trenutni pušači imali su četiri puta veći rizik od obolijevanja od raka mokraćnog mjehura od onih koji nisu nikad pušili. To je veća brojka nego što se ranije ustanovilo, šezdesetih, sedamdesetih i osamdesetih godina prošlog stoljeća." Freedman kaže da je u tim ranijim studijama rizik pušača bio samo trostruko veći nego nepušača. "Drugi zanimljivi nalaz bio je taj da je pušenje objasnilo oko 50 posto slučajeva raka mokraćnog mjehura i u muškaraca i u žena. Ranije studije bile su provedene u populacijama gdje su žene pušile manje nego muškarci. U tim je studijama pušenje objasnilo oko 50 posto slučajeva tog raka kod muškaraca, ali samo oko 20 do 30 posto kod žena." Uz to, Freedman kaže da se sastav cigareta promijenio od šezdesetih godina prošlog stoljeća na ovamo. Dok je razina katrana i nikotina smanjena, kako izgleda povećana je razina kemijskih spojeva za koje se zna da izazivaju rak, uključujući beta naftil-amin, koji je specifično bio povezan s rakom mokraćnog mjehura. Nova je studija ustanovila da povećani rizik od tog raka postoji i kod bivših pušača. Izvješće o studiji objavljeno je u časopisu Journal of the American Medical Association.